text: Disset empreses turístiques del sector del golf participen en un workshop invers amb operadors turístics irlandesos
  Del 17 al 20 d'abril, sis representants d'agències de viatge especialitzades en el turisme de golf d'Irlanda van fer un viatge de familiarització a la Costa Brava per conèixer de primera mà els serveis i les instal·lacions de diversos camps de golf i hotels de la destinació, i participar en el primer workshop invers específic de producte dirigit exclusivament als membres del Club de Màrqueting de Golf Costa Brava Pirineu de Girona.
  Els representants d'agències especialitzades irlandeses, convidats pel Patronat de Turisme i l'Oficina Espanyola de Turisme de Dublín, van visitar el Club de Golf Costa Brava, l'Empordà Golf Club, el Golf Girona i la PGA Golf Catalunya a banda de diversos hotels. També van participar en activitats complementàries com un tast de vins i un taller amb degustació a l'Espai del Peix.
  En el decurs de l'estada a la destinació, el Patronat de Turisme va organitzar un workshop entre els agents de viatge irlandesos —Golf Holidays, Fly for Golf, King Travel, Woodbrook Golf Club, Lee Travel i Tullys Travel— i disset empreses turístiques membres del Club de Golf Costa Brava Pirineu de Girona, club de producte específic impulsat pel Patronat de Turisme que aglutina quaranta empreses entre clubs i camps de golf, hotels, allotjaments rurals, agències receptives i empreses de transport.